80 sarnaqäwi: Israel markax Babiloniat sarxi
BABILONIAX medopersa jaqinakampi katuntatäkäna ukapachatxa pä maraw saraqxäna. ¡Kunas akan kamachaski! Jïsa, Babiloniatwa sarxasipki. Janirakis katuntatäxapxitixä. ¿Khitis khitxäna?
Persia apnaqiri Ciro tataw khitxäna. Janïr Ciro sat tatax utjkäna ukhaw Jehová Diosax Isaiasampi Ciro tuqit akham qillqayäna: ‘Kuntï nayax munkä ukwa jumax luräta. Uka marka katuntañamatakixa punkunakas jist’aratäskaniwa’ sasa. Jïsa, Ciro sat tataw Babilonia katuntäna. Uka markan punkunakapax chiqapuniw jist’arataskänxa uknamwa arumax medopersa jaqinakax mantapxäna.
Ukampisa Jehová Diosan profetapax akham sarakïnwa: Jerusalenasa Diosan utapasa wasitampi sayt’ayatäpan saniwa Ciro sat apnaqirixa, sasa. ¿Ciro sat apnaqirix ukhamti säna? Jïsa. Akham sasaw israelitanakar säna: ‘Jehová Diosaman utapa luriri Jerusalén markar sarapxam’ sasa. Uk luririw israelitanakax sarapxäna.
Ukampis janiw Babiloniat taqinix sarirjamäpkänti, kunattix Jerusalenkamax wali jayächïnxaya. Israelitanakax 800 kilometros ukha jaya sarapxañapänwa, ukat yaqhipanakax usutäpxänwa chuymanïxapxänwa ukatwa jan sarirjamäpkänti. Jan saririnakarux akham sänwa Ciro sat apnaqirixa: ‘Jerusalenan Diosan utap utachiri saririnakarux qullqimpi, qurimpi, ukat kunanakampsa churawayapxam’ sasa.
Ukatwa Jerusalenar kutt’xir israelitanakax walja waxt’äwinak katuqapxäna. Ukatxa, Jerusalén t’unjasa Diosan utapat Nabucodonosorax vasonak apankäna ukanakampwa Ciro tatax churawayarakïna. Ukhamasti kunayman apt’asitaw israelitanakax sarxapxäna.
Pusi phaxsitwa Jerusalenar purintapxäna. Horasaruw puripxäna kunattix Jerusalén markax tukjatäkan ukat puripxañapkamaxa 70 maraw pasxäna, uka maranakansti janiw kuna jaqis jakkänti uka markanxa. Markapar purxasasa jan walt’äwinakanwa israelitanakax uñjasipxäna, uk yatxataskakiñäni.
Isaías 44:28; 45:1-4; Esdras 1:1-11.
Jiskt’äwinaka
- Kunjamtï akan uñjaskixa, ¿israelitanakax kamachasipkisa?
- Jehová Diosax Isaías profetampi qillqaykäna, ¿ukarjam kunjamsa Ciro sat apnaqirix phuqäna?
- ¿Jerusalén markar jan saririnakarux kamsäns Ciroxa?
- ¿Jerusalenar apasxapxañapatakixa kuns Ciro tatax churäna?
- ¿Qhawqha tiempotsa Jerusalenar israelitanakax puripxäna?
- ¿Qhawqha tiemposa Jerusalenax jan jaqinïkänxa?
Yaqha jiskt’äwinakampi
- Liyt’añamawa Isaías 44:28 ukat 45:1-4.
Ciro tuqit qillqat profeciax phuqasiskapuniniwa, ¿ukxa kunjamsa Jehová Diosax sum qhanañchäna? (Isa. 55:10, 11; Rom. 4:17.)
Kunas jutïrin pasaspa ukxa Jehová Diosax saspawa, ¿kunjamsa Ciro tuqit Isaías profetan qillqatapax uk uñacht’ayistu? (Isa. 42:9; 45:21; 46:10, 11; 2 Ped. 1:20.)
- Liyt’añamawa Esdras 1:1-11.
Jerusalenar jan saririnakat yatiqt’asisaxa, ¿kunjamsa ‘yanapt’apxaraksna’ khitinakatix Diosatak juk’ampi irnaqt’irjamäpki ukanakaruxa? (Esd. 1:4, 6; Rom. 12:13; Col. 4:12.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn